LV Eiropas Savienības Oficiālais Vēstnesis L 148/7

KOMISIJAS LĒMUMS

(2007. gada 21. maijs)

neiekļaut metil-oksidemetonu Padomes Direktīvas 91/414/EEK I pielikumā un atsaukt atļaujas augu aizsardzības līdzekļiem, kuros ir minētā viela

(izziņots ar dokumenta numuru K(2007) 2098)

(Dokuments attiecas uz EEZ)

(2007/392/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuru sastāvā ir šīs direktīvas I pielikuma sarakstā neiekļautas aktīvās vielas, kas jau ir pieejamas tirgū divus gadus pēc izziņošanas dienas, kamēr minētās vielas pakāpeniski pārbauda atbilstīgi darba programmai.

(2) Komisijas Regulās (EK) Nr. 451/2000 (2) un (EK) Nr. 703/2001 (3) noteikta Direktīvas 91/414/EEK 8. panta 2. punktā minētās darba programmas otrā posma īstenošanas kārtība un dots to aktīvo vielu saraksts, kuras jānovērtē ar nolūku tās iekļaut Direktīvas 91/414/EEK I pielikumā. Metil-oksidemetons ir minētajā sarakstā.

(3) Metil-oksidemetona iedarbība uz cilvēku veselību un vidi ir novērtēta saskaņā ar Regulu (EK) Nr. 451/2000 un (EK) Nr. 703/2001 noteikumiem par vairākiem izmantošanas veidiem, ko ierosinājis pieteikuma iesniedzējs. Turklāt minētajās regulās ir izraudzītas ziņotājas dalībvalstis, kuru pienākums ir iesniegt Eiropas Pārtikas nekaitīguma iestādei (EPNI) attiecīgos novērtējuma ziņojumus un ieteikumus saskaņā ar Regulas (EK) Nr. 451/2000 8. panta 1. punktu. Attiecībā uz metil-oksidemetonu ziņotāja dalībvalsts bija Francija, un visa vajadzīgā informācija tika iesniegta 2004. gada 3. maijā.

(4) Dalībvalstu un EPNI speciālisti pārskatīja novērtējuma ziņojumu un 2006. gada 23. jūnijā iesniedza Komisijai EPNI secinājumus par speciālistu veikto aktīvās vielas metil-oksidemetona pesticīdu riska novērtējuma pārskatīšanu (4). Šo ziņojumu dalībvalstis un Komisija pārskatīja Pastāvīgajā pārtikas aprites un dzīvnieku veselības komitejā, un tas tika pabeigts 2006. gada 29. septembrī kā Komisijas pārskata ziņojums par metil-oksidemetonu.

(5) Šās aktīvās vielas novērtēšanas gaitā radās bažas par vairākiem aspektiem. Konkrēti, pamatojoties uz pieejamiem datiem, nav pierādīts, ka ietekme uz patērētāju ir pieļaujama. Pieejamā informācija rāda bažas par metabolītiem, kas ir ar tādu pašu toksiskuma līmeni kā aktīvā viela, un to klātbūtnes līmenis ir tāds, kas nevar izslēgt bažas par toksiskumu. Bez tam tika izteiktas bažas par ietekmi uz operatoriem, strādniekiem un apkārtējiem.

(6) Komisija aicināja pieteikuma iesniedzēju sagatavot piezīmes par speciālistu veikto pārskatīšanu un par to, vai aktīvo vielu turpmāk atļaut vai neatļaut. Iesniedzējs iesniedza piezīmes, un tās tika rūpīgi pārbaudītas. Tomēr, par spīti minētajiem argumentiem, minētās problēmas joprojām nav atrisinātas, un EPNI speciālistu sanāksmēs, pamatojoties uz iesniegto un izvērtēto informāciju, veiktie novērtējumi neliecina, ka, ievērojot paredzētos lietošanas nosacījumus, metil-oksidemetonu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Metil-oksidemetonu tādēļ nevar iekļaut Direktīvas 91/414/EEK I pielikumā.

(8) Jāveic pasākumi, lai atļaujas augu aizsardzības līdzekļiem, kuros ir metil-oksidemetons, noliktā laika posmā tiktu atsauktas un netiktu pagarinātas un lai tādiem augu aizsardzības līdzekļiem netiktu dotas jaunas atļaujas.

(9) Papildlaiks, ko dalībvalstis piešķir augu aizsardzības līdzekļu, kuros ir metil-oksidemetons, krājumu realizācijai, glabāšanai, laišanai tirgū un lietošanai, jāierobežo līdz 12 mēnešiem, ļaujot esošos krājumus izlietot vienas augšanas sezonas laikā.

(10) Šis lēmums neierobežo iespēju iesniegt pieteikumus attiecībā uz metil-oksidemetonu saskaņā ar Direktīvas 91/414/EEK 6. panta 2. punkta noteikumiem ar nolūku to iekļaut minētās direktīvas I pielikumā.

(11) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Metil-oksidemetons nav iekļaujams kā aktīvā viela Direktīvas 91/414/EEK I pielikumā.

2. pants

Dalībvalstis nodrošina, lai:

a) līdz 2007. gada 21. novembrim tiktu atsauktas atļaujas augu aizsardzības līdzekļiem, kuros ir metil-oksidemetons;

b) no šā lēmuma publicēšanas dienas netiktu piešķirtas un pagarinātas atļaujas augu aizsardzības līdzekļiem, kuros ir metil-oksidemetons.

3. pants

Papildlaikam, ko piešķir dalībvalsts saskaņā ar Direktīvas 91/414/EEK 4. panta 6. punktu, jābūt iespējami īsam un jābeidzas ne vēlāk kā 2008. gada 21. novembrī.

4. pants

Šis lēmums ir adresēts dalībvalstīm.

Briselē, 2007. gada 21. maijā Komisijas vārdā — Komisijas loceklis Markos KYPRIANOU

(1) OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2007/25/EK (OV L 106, 24.4.2007., 34. lpp.).

(2) OV L 55, 29.2.2000., 25. lpp. Regulā jaunākie grozījumi izdarīti ar Regulu (EK) Nr. 1044/2003 (OV L 151, 19.6.2003., 32. lpp.).

(3) OV L 98, 7.4.2001., 6. lpp.

(4) EFSA Scientific Report (2006) 86, 1–96. Conclusion regarding the peer review of pesticide risk assessment of oxydemeton-methyl.